**Seutuvarastosopimus**

Tällä sopimuksella Espoo, Helsinki, Kauniainen ja Vantaa yhdistävät keskusvarastonsa. Yhdistämisen jälkeen kaupunginkirjastoilla on vain yksi, yhteinen keskusvarasto.

**OMISTAJUUS**

Aineisto säilyy kunkin kunnan omistuksessa.

**SIJOITUSPAIKKA**

Kirjojen, lehtien ja AV-aineistojen sijoituspaikka on Helsingin keskusvarasto. Musiikkiaineiston (äänitteet, lehdet, kirjat ja nuotit) sijoituspaikka on Vantaan Tikkurilan varasto.

**KOKOELMATUNNUKSET JÄRJESTELMÄSSÄ**

Kaupunki-, kirjasto- ja osastokentät ovat sijoituskirjaston mukaisia. Omistajuus näkyy osastokentän lopusta, esim. hvael. Tilastot laaditaan sijoituspaikan mukaan. Tarvittaessa tehdään erillistilastoja omistajan mukaan.

**SIIRTYMÄVAIHE**

Siirtymävaihetta varten on perustettu seudullinen varastoryhmä, joka organisoi poistot ja siirrot. Aineistorekisteriin päivitetään sijoituspaikkamerkinnät. Kirja- ja AV-aineistoon lisätään lähettävässä kirjastossa hva–alkuinen tarra. Tikkurilan musiikkiosasto tarroittaa musiikkiaineiston.

**KOKOELMAN HOITO**

Pasilan keskusvarasto ja Tikkurilan musiikkiosasto tekevät lopulliset päätökset varastoinnista. Keskusvarasto vastaa myös sinne sijoitetun aineiston hoidosta ja mahdollisista poistoista. Kaupunginkirjastot varaavat itselleen kuitenkin mahdollisuuden päättää oman aineistonsa poistoista. Varastoon lähetetään pääosin aineistoa, jota ei ole keskusvarastoissa ennestään. Varastoon ei etukäteen lähetetä teoksia, joita on seudulla lainattavana kirjastoissa. Keskusvarastolla on oikeus pyytää varastoitava nide kokoelmiinsa muilta kirjastoilta.

**KUSTANNUKSET**

Helsinki ja Vantaa katsovat kirja- ja äänitevarastoinnista toisilleen aiheutuvat kulut katetuiksi. Espoo ja Kauniainen osallistuvat kustannuksiin vuosittain sovittavalla tavalla esim. työtunteina.

**ASIAKASPALVELU**

Helsinki ja Vantaa vastaavat tiloihinsa sijoitettuun aineistoon liittyvästä asiakaspalvelusta. Saatavien perinnästä huolehtii aineiston omistava kaupunginkirjasto.

Tätä sopimusta on tehty neljä samansisältöistä kappaletta.

Kauniaisissa

16.9.2005

Ulla Packalén

kirjastotoimen johtaja, Espoon kaupunginkirjasto

Maija Berndtson

kirjastotoimen johtaja, Helsingin kaupunginkirjasto

Barbro Nygård

kirjastotoimen johtaja, Kauniaisten kaupunginkirjasto

Seija Köppä

kirjastotoimen johtaja, Vantaan kaupunginkirjasto